ՍՈՒՐԷՆ ՊԱՐՍԵԱՆ.- Կառավարութեան տնտեսական հատուածի ծրագրերում զգալի դեր խաղաց հակակոռուպցիոն պայքարը, որի էֆեկտն (ազդեցութիւնը-Խմբ.) անմիջապէս զգացուեց տնտեսական ցուցանիշների շնորհիւ, առաւելապէս առեւտրի եւ ծառայութիւնների ոլորտի ցուցանիշների միջոցով: Հէնց այդ երկու ոլորտներում զգալիօրէն կրճատուեց ստուերը: Թուերի լեզուով՝ միայն Յունուար-Օգոստոս ամիսների ընթացքում Հայաստանի տնտեսութիւնն աճեց 7.7 տոկոսով անցած տարուայ նոյն ժամանակաշրջանի համեմատ, իսկ Յուլիս-Սեպտեմբերին գիւղատնտեսութեան ոլորտի ծաւալների շարունակական անկման պատճառով տն-տեսական աճի ցուցանիշը կազմեց 6.5 տոկոս: Մասնաւորապէս, այս Սեպտեմբերին անցած տարուայ Սեպտեմբերի համեմատ գիւղոլորտում արտադրանքի ծաւալը 17.7 տոկոս կրճատուեց, ինչպէս տեսնում էք, խօսքը բաւականին մեծ ցուցանիշի մասին է: Պատճառը բանջարեղէնի ցանքատարածութիւնների կրճատումն էր, որում մեծ է դրամավարկային քաղաքականութեան դերը: Վերջին տարիներին ԱՊՀ գրեթէ բոլոր երկրներում ազգային արժոյթներն արժէզրկուել են 70-120 տոկոս: Սակայն միայն Հայաստանում եւ Թուրքմէնիստանում ազգային արժոյթներն արժէզրկուեցին ընդամէնը 15-20 տոկոս, ինչը յանգեցրեց մեր գիւղմթերքի գների բարձրացմանը ԱՊՀ շուկաներում: Եթէ, օրինակ, մէկ լիտր գինին նախկինում վաճառւում էր 100 ռուբլիով, հիմա պէտք է վաճառուի առնուազն 150 ռուբլիով, որպէսզի ապահովուի հայկական ապրանքի ինքնածախսածածկումը: